tartuNLP/wikipedia-smugri-20251201 huggingface dataset:
Olavi V

Olavi V (2. heinäkuuta 1903 Appleton House, Sandringham, Englanti – 17. tammikuuta 1991 Holmenkollen, Norja) oli Norjan kuningas vuosina 1957–1991. 
Suku.
Hän syntyi Tanskan prinssi Carlin ja Ison-Britannian prinsessa Maudin poikana, ja hänet kastettiin nimellä "Alexander Edward Christian Frederik". Hänen isänsä tultua vuonna 1905 Norjan kuninkaaksi Haakon VII:nä prinssi Alexander sai norjalaisen nimen "Olav". Olavin serkku oli Ison-Britannian kuningas Yrjö VI. Heidän molempien isoisä oli kuningas Edvard VII.
Avioliitto ja lapset.
Kruununprinssi Olav avioitui 21. maaliskuuta 1929 serkkunsa Ruotsin prinsessa Märthan (1901–1954) kanssa. Avioliitosta syntyivät tuleva kruununprinssi Harald sekä prinsessat Ragnhild ja Astrid. 
Kruununprinssi.
Toisen maailmansodan aikana kruununprinssi Olav vastusti isänsä rinnalla natsi-Saksan Norjan-miehitystä. Kun Norjan hallitus päätti lähteä maanpakoon, Olav tarjoutui jäämään maahan tukeakseen maansa kansalaisia. Kruununprinssinä hän sai laajan sotilaskoulutuksen, ja hänestä tuli liittoutuneiden kunnioittama taitava sotilasjohtaja. Vuonna 1944 kruununprinssi Olav nimitettiin Norjan puolustusvoimain päälliköksi, ja hänen johdollaan Saksan Norjassa olleet miehitysjoukot riisuttiin aseista.
Olav tuli kuninkaaksi Olavi V:nä isänsä Haakon VII:n kuoltua vuonna 1957. Hallitsijana hän oli sangen suosittu muun muassa vaatimattomuutensa ja urheilusuoritustensa takia. Hän harrasti mäkihyppyä ja purjehdusta, jossa hän saavutti kultamitalin Amsterdamin kesäolympialaisissa vuonna 1928. 
Vuonna 1961 kuningas Olavi sai Nansen-palkinnon pakolaisten hyväksi tehdystä työstä.
Olavi V teki Suomeen kaksi valtiovierailua vuosina 1961 ja 1980. Kummankin vierailun isäntänä oli presidentti Urho Kekkonen. Kruununprinssinä ollessaan Olavi vieraili Suomessa prinsessa Märthan kanssa heinäkuussa 1936.
Kuningas Olavi V kuoli 87-vuotiaana 17. tammikuuta 1991, ja hänen poikansa Harald V seurasi häntä hallitsijana.
Olavi V valittiin vuonna 2005 vuosisadan norjalaiseksi Norjan yleisradioyhtiön NRK:n järjestämässä äänestyksessä. Hän sai 41 % äänistä.
Six Flags Hurricane Harbor

Six Flags Hurricane Harbor on yhdysvaltalainen vesipuistojen ketju, joka on osa Six Flagsin huvipuistoketjua. Puistot eivät ole samanlaisia, vaikka sisältävätkin samoja asioita, kuten vesiliukumäkiä, uima-altaita, jokia ja ostosalueita.
Marylandissa, Illinoisissa, New Jerseyssä ja Missourissa vesipuistot ovat osa suurempaa huvipuistoa, joissa on muita laitteita, kuten vuoristoratoja, sekä suurempi valikoima kauppoja ja ravintoloita.
Spinaakkeripuomi

Spinaakkeripuomi (spinnupuomi) pitää spinaakkerin tuulen puoleista alakulmaa paikallaan. Puomin toinen pää on kiinni mastoa keulan puolella ja toinen spinaakkerin alakulmassa. Puomin asentoa voidaan säätää spinaakkerin jaluksesta (skuutista) vaakasuunnassa sekä ylä- ja alagaijasta pystysuunnassa.
Kalliotöyhtöpingviini

Kalliotöyhtöpingviini eli etelänkalliotöyhtöpingviini ("Eudyptes chrysocome") on kultatöyhtöpingviinin lähisukulainen.
Kalliotöyhtöpingviinit kasvavat 55 sentin pituuteen. Ne ovat väritykseltään pääosin mustavalkoisia ja niillä on pitkät, töyhtömäiset, kirkkaankeltaiset kulmakarvat punaisten silmien yllä. Pingviinit lisääntyvät yhdyskunnissa vedenrajasta aivan kielekkeille asti. Ne pyydystävät ravinnokseen krillejä, kalmaria, mustekalaa, kalaa ja muita merieläviä.
Kalliotöyhtöpingviinejä on noin 1,23 miljoonaa paria. Niiden lisääntymisalueita ovat muun muassa Falklandinsaaret, Argentiinan lähistöllä sijaitsevat saaret ja eteläinen Chile sekä Eteläinen jäämeri Prinssi Edwardin saarilta Antipodisaarille. Lajin holotyypin kuvaili Johann Reinhold Forster Falklandinsaarilta vuonna 1781.
Lajin kanta on uhattuna viimeisen 37 vuoden aikana tapahtuneen 34 prosentin vähenemisen vuoksi.
Minnesota North Stars

Minnesota North Stars oli yhdysvaltalainen ammattilaistason jääkiekkojoukkue, joka pelasi NHL-liigassa vuosina 1967–1993. Joukkueen kotikaupunki oli Bloomington Minnesotan osavaltiossa. Vuonna 1993 North Stars muutti Dallasiin, jossa se edelleen pelaa nimellä Dallas Stars.
Historia.
North Stars sai paikkansa liigassa vuonna 1967, kun NHL teki toisen suuren laajennuksensa. Joukkueeseen kuuluivat muun muassa maalivahti Lorne Worsley, nelinkertainen Stanley Cup -voittaja ja joukkueen kapteeni Ted Harris ja Bill Masterton. Mastertonin nimi jäi NHL-historiaan ensimmäisenä ja tiettävästi ainoana pelitapahtumien seurauksena kuolleena pelaajana. Hänen mukaansa on nimetty Bill Masterton Memorial Trophy, joka on kunnianosoitus urheilumielestä ja omistautumisesta jääkiekolle.
1970-luku ei ollut North Starsille suosiollista aikaa. Usein tuloksena oli karsiutuminen pudotuspeleistä, kunnes vuonna 1978 Cleveland Barons -joukkueen omistajat ostivat myös North Starsin. Joukkue sai paljon uusia pelaajia, joista tunnetuimpina Dino Ciccarelli ja Bobby Smith, joiden johdolla North Stars saavutti paikan aina Stanley Cup -finaaliin saakka kaudella 1980–1981. Seuraavan kerran North Stars pelasi finaalissa kaudella 1990–1991, jolloin joukkueen tähtiä oli muun muassa Mike Modano.
Taloudelliset ja oikeudelliset ongelmat ajoivat North Starsin omistajan vaikeuksiin 1990-luvun alussa. Näin ollen vuonna 1993 seura siirtyi Dallasiin. North Starsin seurahistorian viimeinen ottelu pelattiin 15. huhtikuuta 1993 Detroit Red Wingsin vieraana Joe Louis Arenalla. North Stars hävisi ottelun maalein 5–3.
Misin rautatieasema

Misin rautatieasema () on Suomen rataverkon liikennepaikka Misin kylässä Rovaniemen kaupungissa Lapin maakunnassa rataosalla Laurila–Kelloselkä. Liikennepaikan etäisyys on 1021,3 ratakilometriä Helsingin päärautatieasemalta, mitattuna Haapamäen ja Seinäjoen asemien kautta.
Liikennepaikka on avattu liikenteelle 15. joulukuuta 1932. Misi on aiemmin ollut risteysasema. Vuosina 1963–1976 Misistä lähti sivurata Raajärvelle.
Historia.
Rautatien tullessa paikkakunnalle Misi oli muutaman hajallaan sijainneen talon kylä. Radan myötä kylä heräsi eloon ja sinne avattiin kauppa jo vuonna 1930. Misin asemalta rakennettiin kahden kilometrin pituinen satamaraide Misijärven rantaan vuonna 1934, ja yhdeksän kilometrin pituinen yhdystie Rovaniemi–Kemijärvi-maantieltä (nykyisin kantatie 82) Misin asemalle valmistui vuonna 1937. Jatkosodan aikana vanhan sorakuopan alueelle ja lähimetsiin sijoitettiin saksalaisten ammusvarasto ja vankileiri. Lapin sodassa saksalaiset tuhosivat Misin alkuperäisen asemarakennuksen.
Nykyinen asemarakennus rakennettiin sotien jälkeen vanhan asemarakennuksen perustuksille. Jälleenrakennuskaudella asemanseudusta kehittyi asutus- ja palvelukeskus, ja sinne sijoittuivat muiden muassa kansakoulu ja postiasema. Ensimmäiset harjoitukset kenttätykistön käyttämällä Rovajärven ampuma-alueella aseman pohjoispuolella järjestettiin vuonna 1949. Misin aseman läheisyyteen avattiin vuonna 1959 Kärväsvaaran ja vuonna 1965 Raajärven kaivokset, joiden toiminta päättyi 1970-luvulla. Tämän jälkeen Misin kylän asukasluku kääntyi laskuun, ja Misi muutettiin miehittämättömäksi liikennepaikaksi vuonna 1988. Aseman vesitorni muutettiin asunnoksi 1990-luvun loppupuolella.
Rautatievirasto kielsi matkustajajunien pysähtymisen Misin rautatieasemalla asemainfrastruktuurin puutteiden vuoksi 3. joulukuuta 2007 alkaen. Helsingin ja Kemijärven väliset yöjunat alkoivat pysähtyä uudelleen Misissä 30. syyskuuta 2008 lähtien. Ratahallintokeskus rakensi liikennekatkon aikana Misiin 350 metriä pitkän matkustajalaiturin, joka täytti turvallisuusvaatimukset. Lisäksi aseman valaistusta parannettiin.
Asema nykyisin.
Misin asemalla pysähtyvät Helsingin ja Kemijärven väliset junat. Asemalla ei ole lipunmyyntiä. Misi toimii välisuojastuspaikkana ja on asuttu. Liikenteenohjaus tapahtuu Oulun rautatieasemalla sijaitsevasta ohjauskeskuksesta kaukokäytöllä.
Misin ratapihalla on kolme läpiajettavaa sivuraidetta sekä pistoraiteita.
Puolustusvoimien Rovajärven ampuma-alue sijaitsee Misin aseman lähistöllä. Suurten ampumaleirien yhteydessä sotilaskuljetusjunat (sinisten junien ns. Ems-vaunut ja 1980-luvun loppuun saakka puuvaunut) puretaan ja kuormataan Misissä.
Turvalaitteet.
Rataosalla Rovaniemi–Kemijärvi on käytössä radio-ohjausjärjestelmä. Tähän liittyen Misissä on vain liikennepaikkaa tulosuunnista suojaavat pääopastimet.
Aiemmin Misissä oli käytössä kampiasetinlaite sekä siipiopastimet.
Lauri Pohjanpää

Lauri Henrik Pohjanpää (vuoteen 1906 Nordqvist, 16. heinäkuuta 1889 Helsinki – 2. heinäkuuta 1962 Helsinki) oli suomalainen runoilija, uskonnon lehtori ja teologian kunniatohtori. Hänet vihittiin papiksi vuonna 1925.
Elämä.
Pohjanpään vanhemmat olivat vaatturimestari Kaarle Henrik Pohjanpää ja Iida Vilhelmina Kourlaa. Hän tuli ylioppilaaksi vuonna 1908 Tampereen lyseosta ja aloitti opintonsa Helsingin yliopistossa. Hänen lähimmät lyseoaikaiset luokkatoverinsa ja ystävänsä olivat Frans Emil Sillanpää ja Arvo Sotavalta, joista jälkimmäisen kodissa Lempäälän Sotavallan kartanossa Pohjanpää ja Sillanpää viettivät myös lomiaan.
Pohjanpää valmistui filosofian kandidaatiksi ja maisteriksi 1911 estetiikka pääaineenaan. Hän julkaisi ensimmäisen runokokoelmansa jo ylioppilasaikanaan. Pohjanpää oli aluksi kansanopistoalalla ja sanomalehtimiehenä ja toimi muun muassa Itä-Hämeen kansanopiston johtajana 1913–1915 ja sen jälkeen "Uusi Aura"-lehden toimitussihteerinä ja vastaavana toimittajana 1915. Hän teki opintomatkoja Saksaan ja Ranskaan 1912 sekä Saksaan 1918. Pohjanpää oli Hämäläisen osakunnan kuraattorina 1916–1918 ja Helsingin yliopiston ylioppilaskunnan puheenjohtajana 1917–1918.
Tässä vaiheessa Pohjanpää päätti ryhtyä teologiksi ja hän tuli 1917 Helsingin suomalaisen yhteiskoulun uskonnonopettajaksi. Pohjanpää suoritti teologisen erotutkinnon ja hänet vihittiin papiksi vuonna 1925.
Pohjanpään kirjalliseen tuotantoon kuului toistakymmentä runokokoelmaa, eläinsatuja ja muita satuja, kirkkohistoriallisia, elämänkatsomuksellisia ja kulttuurikysymyksiä koskevia tutkielmia, hartauskirjoja, raamatunhistorian oppikirja sekä näytelmiä, niiden joukossa näytelmä "Savonarola", joka käsitteli uskonpuhdistuksen tienraivaajan Savanarolan elämää.
Pohjanpää oli vuosina 1922-1923 ja 1929—1938 eri virsikirjakomiteoitten sihteerinä ja runollisena asiantuntijana. Hän oli Helsingin pohjoisen suomalaisen seurakunnan kirkkoneuvoston jäsenenä vuodesta 1935 sekä kirkkovaltuuston jäsenenä vuodesta 1936. Vuoden 1939 alusta lähtien hän toimi myös Lauttasaaren seurakuntapiirin pappina. Pohjanpää kuului kristillisen taideseuran ja kirjailijaliiton johtokuntaan.
Pohjanpää tunnetaan ennen muuta faabelirunoilijana, tiivisrytmisten eläinrunojen tekijänä. Pohjanpään laajaan runotuotantoon kuuluu lyyrisiä luonnontunnelmia, tiiviitä mieterunoja ja uskonnollista runoutta. Hänelle myönnettiin Aleksis Kiven palkinto vuonna 1957.
Perhe.
Lauri Pohjanpää oli naimisissa vuodesta 1920 Arla Augusta Rossanderin kanssa. Pohjanpään tytär oli kirjailija Helena Anhava. Myös Pohjanpään veli Arvi Pohjanpää oli kirjailija.
Kotka Svenska Samskola

Kotka Svenska Samskola (KSS) on Kotkan ainoa ruotsinkielinen koulu. Koulussa toimivat peruskoulun vuosiluokat 1–9 sekä lukio. Vuonna 1885 perustettu koulu on toiminut vuodesta 1971 lähtien Metsolan kaupunginosassa. Oppilasmäärä on noin 130 ja oppilaita on koko Kymenlaakson alueelta. Ala-asteen oppilaat ovat pääasiassa kotkalaisia, mutta yläasteelle oppilaita tulee myös esimerkiksi Kuusankosken ja Pyhtään ruotsinkielisiltä ala-asteilta. Koulun rehtorina toimii Timo Tenhunen.
Deutsche Post

Deutsche Post AG on saksalainen maailmanlaajuisesti toimiva logistiikka-alan konserni, joka käyttää liiketoiminnassaan nimeä DHL Group. Se on maailman suurin kuriiriyhtiö. Yrityksen osake on listattu Frankfurtin pörssissä.
Deutsche Postin suurin yksittäinen omistaja on Saksan valtio-omisteinen KfW-pankkikonserni, joka kesäkuussa 2024 omisti 16,99 prosenttia yhtiön osakkeista.
Historia.
Deutsche Post AG syntyi vuonna 1995, kun Saksan valtio-omisteinen "Deutsche Bundespost" jaettiin kolmeen erilliseen yhtiöön, jotka muutettiin osakeyhtiömuotoiseksi. Vuonna 1999 Deutsche Post hankki sveitsiläisen logistiikkayhtiö Danzasin.
Frankfurtin pörssiin Deutsche Post AG listautui 20. marraskuuta 2000. Yhtiön listautumisanti oli vuoden suurin Saksassa.
Deutsche Post AG oli hankkinut vähemmistöosuuden DHL:stä 1998, minkä jälkeen yhteistyö yhtiöiden välillä alkoi tiivistyä. Neuvottelujen jälkeen Deutsche Post sai luvan enemmistöosuuden hankkimisesta yhtiössä vuoden 2002 alussa. Heinäkuussa 2002 Deutsche Post hankki vielä Lufthansa Cargon 25 %:n osuuden DHL:stä, minkä jälkeen se omisti yhtiöstä jo 75 prosenttia. DHL:stä tuli Deutsche Postin kokonaan omistama tytäryhtiö joulukuussa 2002.
Liiketoiminta.
Konsernin liiketoiminta jakautuu kahden brändin kesken, joista Deutsche Post on Euroopan suurimpia postipalvelujen tarjoaja, ja DHL-brändin alla puolestaan toimii konsernin kuriiri-, rahti- ja hankintaketjun johtamiseen liittyvät liiketoiminnat. DHL:llä on myös verkkokaupan logistiikkaratkaisuihin erikoistunut e-commerce -yksikkö.
Oswald Spengler

Oswald Arnold Gottfried Spengler (29. toukokuuta 1880 Blankenburg, Harz – 8. toukokuuta 1936 München) oli saksalainen historioitsija ja kulttuurifilosofi. Hänen pääteoksensa on vuosina 1918–1922 kahdessa osassa ilmestynyt "Länsimaiden perikato : Maailmanhistorian morfologian ääriviivoja" ().
Elämänvaiheet.
Koulutukseltaan Spengler oli filosofian tohtori. Hän toimi Hampurissa opettajana vuosina 1908–1911 ja eli sen jälkeen vapaana tieteilijänä ja kirjailijana Münchenissä kuolemaansa saakka. Spengler piti itseään Goethen ja Nietzschen henkisenä perillisenä. Hänen ajatuksissaan liberaalin valtion heikkouksista oli samoja piirteitä kuin Saksan natsipuolueen opeissa, mutta Spengler tuomitsi vielä voimakkaammin rasismin nimittäen sitä kateudeksi muiden ihmisten kyvykkyyttä kohtaan. Niinpä Spenglerin teokset kiellettiin natsi-Saksassa.
Spengler kävi marraskuussa 1924 luentomatkalla Suomessa. Hän piti luentoja Turussa ja Helsingissä aiheinaan kansat, rodut ja kielet, antiikin kultturin synty ja loppu sekä suurien kulttuurien syntyminen.
Kulttuurimorfologia.
Teoksessaan "Länsimaiden perikato" Spengler pyrkii osoittamaan, että kulttuurit ovat elävän eliön kaltaisia järjestelmiä, jotka syntyvät, käyvät läpi tietyt kehitysvaiheet ja lopulta kuolevat. Hänen mukaansa tällä kehityksellä on tietty säännönmukaisuus, joka toistuu kaikissa menneissä, nykyisissä ja tulevissa kulttuureissa. Tätä hän kutsui kulttuurimorfologiaksi.
Spengler vertailee erityisesti antiikin ja länsimaisen kulttuurin eroja tarkastellen esimerkiksi tieteiden, taiteiden ja aatteiden esiintymistä sekä niiden ajallista vastaavuutta. Länsimaisen kulttuurin huippukohdan hän sijoittaa 1700-luvun loppuun ja näkee rappion alkavan 1800-luvusta. Spengler arvioi länsimaisen kulttuurin tuhoutuvan 200–300 vuoden kuluessa.
Spenglerin mukaan länsimainen tiede on faustisen kulttuurin ilmentymää, ja se kehittyy kulttuurissa vaikuttavien perusmyyttien varassa. Antiikin tiede puolestaan oli apollonista ja arabialainen maagista. Faustisen kulttuurin ja ihmisen perusmyytit, sielullisuus tai henki liittyvät hänen mukaansa tahtoon, äärettömyyteen ja traagisuuteen, ja nämä tulevat esiin kulttuurin kaikilla alueilla. Faustiset perusmyytit eivät hänen mukaansa saaneet samaa asemaa muissa kulttuureissa, mutta mahdollistivat Länsi-Euroopassa tieteellisten teorioiden uudenlaisen faustisen muodon.
Spengler ja Toynbee.
Ajatus kulttuurimorfologiasta heijastui muun muassa englantilaisen filosofin Arnold J. Toynbeen historiantulkintaan, vaikkakin tämä pohti enemmänkin kulttuurin nousemista kuin sen tuhoutumista. Toynbeen mukaan kulttuurin nousua edistää se, että ihmiset haluavat parantaa vaikeita elinolojaan. Toynbeen tulkinnan mukaan kulttuurin luhistuminen johtuu useimmiten jostakin virheestä, joka on johtanut tuhon tielle. Tämän kohtalokkaan käänteen jälkeen eri kulttuurien alamäki on hänen mukaansa kuitenkin ollut samankaltainen: Ensin on tullut "levottomuuksien kausi", jonka aikana käydään verisiä sotia. Yleensä tämä kausi on kestänyt noin 400 vuotta ja päättynyt siihen, että jokin valtio (joko samaan tai toiseen kulttuuriin kuuluva) on valloittanut koko kulttuuripiirin.
Polly Plummer

Polly Plummer on C. S. Lewisin kirjoittaman "Taikurin sisarenpojan" päähenkilöitä. Hän on 11-vuotias lontoolainen tyttö. Hän tutustuu naapuriinsa muuttaneeseen Digory Kirkeen. Digoryn Andrew-enon maagisten sormusten takia Digory ja Polly päätyvät suureen seikkailuun. Polly mainitaan myös kirjassa "Narnian viimeinen taistelu". 
Digory ja Polly tutkivat talon ullakkoa. He erehtyvät ovesta päätyen Andrew-enon työhuoneeseen. Andrew-eno houkuttelee Pollyn laittamaan sormuksen sormeensa. Pahaa aavistamatta Polly ottaa sormuksen ja siihen koskettuaan hän katoaa. Polly joutuu metsään maailmoiden välissä. Koska Pollylla ei ole toista sormusta, jonka avulla hän voisi palata, Digoryn on seurattava häntä. Maailmoiden välisestä metsästä pääsee lukuisiin maailmoihin. Lapset ovat paikalla kun Aslan luo Narnian, mutta palaavat takaisin Englantiin.
Viimeisessä Narnia-kirjassa Polly on jo vanha nainen. Englantilaiset Narnian ystävät ovat koolla, kun kuningas Tirianin hahmo ilmestyy heidän keskelleen pyytäen apua. Polly ei voi lähteä apuun, koska Narniaan pääsevät vain lapset. Polly ja muita Narnian ystäviä kuolee junaonnettomuudessa, ja he huomaavat olevansa taas Aslanin luona.
Kemiönsaari (saari)

Kemiönsaari (myös "Kemiö"; ) on saari Varsinais-Suomessa. Kemiönsaari on Varsinais-Suomen suurin saari, pinta-alaltaan 524 km². Saari käsittää pääosan Kemiönsaaren kunnasta sekä osan Salon kaupunkiin kuuluvasta Angelniemestä. Valtaosa saaren noin 7 500 asukkaasta on ruotsinkielisiä. Aiemmin saari käsitti pääosat Kemiön, Dragsfjärdin ja Västanfjärdin kunnista sekä osan Halikon, aiemmin Angelniemen kunnasta. Vuoden 2009 alussa kolme ensiksi mainittua yhdistyivät Kemiönsaaren kunnaksi. Halikko taas liittyi osaksi Salon kaupunkia.
Kemiönsaari on pinta-alaltaan Suomen merialueiden toiseksi suurin saari Ahvenanmantereen jälkeen; kolmanneksi suurin merialueiden saari on Hailuoto.
Merkittävimmät asutuskeskukset ovat Kemiön kirkonkylä sekä Taalintehtaan teollisuustaajama vanhan Dragsfjärdin alueella. Muita suurempia kyliä ovat lukkotehtaastaan tunnettu Björkboda sekä Västanfjärdin ja Dragsfjärdin kirkonkylät. Saarella on paljon nähtävää, muun muassa Kemiön kirkko, Dragsfjärdin kirkko, Västanfjärdin vanha kirkko, Västanfjärdin uusi kirkko, Söderlångvikin kartano ja Sagalundin ulkoilmamuseo. Kesäisin mökkikansan ja matkailijoiden saapuessa lomanviettoon saaren väkiluku jopa kolminkertaistuu. 
Saaren yhdistävät mantereeseen Rungonsalmen silta aiemmalla Kemiön ja Sauvon rajalla, Strömman silta aiemmalla Kemiön ja Perniön rajalla sekä Kokkilan lossi Halikossa. Kemiönsaaren kolmesta entisestä kunnasta pienin oli Västanfjärd, jonka talviaikainen asukasluku oli noin 900. Kunnista suurin oli jo varhain teollistunut Dragsfjärd.
Adagio jousille

Adagio jousille () on Samuel Barberin vuonna 1936 säveltämä klassisen musiikin teos. Se on sovitus hänen jousikvartettonsa op. 11 toisesta osasta.
Barber sovitti adagion jousiorkesterille vuonna 1938 ja lähetti partituurin Arturo Toscaninille. Toscanini johti kantaesityksen 5. marraskuuta 1938, ja hän otti teoksen ohjelmistoonsa Etelä-Amerikan- ja Euroopan-kiertueelleen.
Sävellystä on esitetty julkisen surun hetkellä muun muassa Albert Einsteinin ja ruhtinatar Grace Kellyn hautajaisissa ja tiedotettaessa esimerkiksi John F. Kennedyn ja prinsessa Dianan kuolemasta.
Triviaa.
"Adagioa jousille" käytetään muun muassa elokuvissa "Elefanttimies" (1980) ja "Platoon – nuoret sotilaat". William Orbit sovitti sen albuminsa "Pieces in a Modern Style" aloitusraidaksi, ja Ferry Corsten ja Tiësto ovat tehneet siitä trance-version. Hardcore-version kappaleesta on tehnyt suomalainen Alek Száhala.
Garden City Western Railway

Garden City Western Railway on vuonna 1916 liikenteelle avattu yhdysvaltalainen rautatieyhtiö. Sen perustajana oli kansasilainen Garden City Sugar and Land Company, myöhemmin Garden City Coop, Inc. Rautatie rakennettiin viljan, lihan, lannoitteiden, maatalouskoneiden, rehun ja muiden maanviljelytarvikkeiden kuljetusta varten. Yhtiön pääpaikka on Garden City Finneyn piirikunnassa, ja jossa sillä on yhdysliikenneasema BNSF Railwayn kanssa. 
Historia.
Garden City Sugar and Land Company rakensi rautatien vuoden 1915 aikana. Rautatielinja kulki yhtiön omistamien viljelysmaiden halki luoteeseen Garden Cityn länsipuolella sijaitsevalta sokeritehtaalta, läpi Quinbyn, Lowen ja Petersonin kylien Wolfin pikkukaupunkiin saakka. Rautatien tarkoituksena oli nopeuttaa yhtiön omia viljelytuotteiden kuljetuksia ja helpottaa viljelysalueiden huoltoa.
Rautatien raidemateriaali hankittiin sheriffin järjestämästä pakkohuutokaupasta, jossa myytiin Nebraska, Kansas and Southern Railwayn kiskomateriaali. Yhtiö oli rakentanut oman rautatiensä 12,6 mailin (20,2 km) päähän Garden Citystä, mutta tehnyt konkurssin ennen kuin rautatielinja oli valmistunut.
Garden City, Gulf and Northern Railway rakensi oman rautatielinjansa Scott Cityn ja Garden Cityn välille vuonna 1909. Atchison Topeka and Santa Fe -yhtiö (nykyisin osa BNSF Railwaytä) osti rautatien, ja myöhemmässä vaiheessa se siirtyi Garden City Northern Railway -yhtiön omistukseen. 1. syyskuuta 1991 Garden City Northern Railway fuusioitui GCW:n kanssa, ja rataosa Garden City – Shallow Water liitettiin yhtiön rataverkkoon.
29. huhtikuuta 1999 illinoislainen Pioneer Rail Corporation hankki omistukseensa GCW:n koko osakekannan ja liitti rautatien osaksi rataverkkoaan.
Vokkipannu

Vokkipannu, vokki, myös: wokpannu, wok, wokki, on Kiinasta peräisin oleva syvä paistinpannu, jota käytetään erilaisten ruokien laitossa etenkin Itä- ja Kaakkois-Aasiassa. Sana "wok" tulee kantoninkiinasta. Vokit ovat perinteisesti pyöreäpohjaisia, tosin länsimaissa myydään myös vokkipannuja, joissa on tasainen pohja, jolloin ne muistuttavat syviä paistinpannuja.
Vokkipannua käytetään yleensä öljyssä kypsentämiseen, mutta sitä voidaan käyttää myös höyrystämiseen, rasvassa keittämiseen, muhentamiseen tai hauduttamiseen. Kiinalaisissa keittiöissä sitä käytetään monella eri tavalla, niin tulikuumalla pannulla Hei Wok-tyylillä kuin stir fry -tyyppiseen paistamiseenkin. 
Vokki on myös vokkipannussa valmistettu ruoka.
Viha ja rakkaus

Viha ja rakkaus on Nylon Beatin single vuodelta 2000. Nylon Beat yritti kappaleella toista kertaa päästä edustamaan Suomea Euroviisuihin. Yhtye jäi kuitenkin viidenneksi Suomen karsinnoissa. Kappale sisältyy myös yhtyeen "Demo"-albumille.
Single oli yhdeksän viikkoa Suomen albumilistalla. Ensimmäisellä viikollaan se oli sijalla 6. Korkeimmillaan se oli sijalla 5. 
Mahdollista euroviisuedustus paikkaa varten kappaleesta tehtiin myös englanninkielinen versio, "Love And Hate".
Laituri

Laituri on paikka, jossa henkilöiden kulkuneuvoon meno ja siitä poistuminen tapahtuvat. Vastaavasti laituri helpottaa tavaroiden lastaamista ja purkua ajoneuvosta. Laitureita käytetään sekä maa- että vesiliikenteessä. Rautatieasemalla junien pysähdyspaikka on asemalaituri.
Laituri on myös liikennelaituria rakenteeltaan muistuttava muuhun käyttöön tarkoitettu rakennelma kuten matto-, pyykki- tai lastauslaituri.
Maaliikenne.
Maaliikenteessä laituritaso on asemalle tai pysäkille maasta koholle, jotta se olisi paremmin kulkuneuvon astinlautatason kanssa samalla tasolla kulkemisen helpottamiseksi. Laiturilla on sekin merkitys, että julkisen reittikulkuvälineen kuljettaja tietää laiturilla olijoista, että he haluavat kyytiin. Muutoin yleensä kyytiinpääsyaikomuksesta edellytetään käsimerkin antamista.
Laitureilla myös eritellään eri kohteisiin lähteviä julkisia kulkuneuvoja. Näin ollen matkustaja tietää täsmällisesti, mistä hänen kulkuneuvonsa lähtee asemalla.
Vesiliikenne.
Vesiliikenteen laituri on vedestä koholla. Venelaituri on tuettu pohjaan upotetuilla laituripaaluilla tai se voi kellua ponttonien päällä. Veneet kiinnitetään köysillä kiinni laituriin. Laivat käyttävät tavallisesti satamalaituria.
Finneyn piirikunta

Finneyn piirikunta (piirikuntalyhenne: FI) on Kansasin osavaltion länsiosassa Yhdysvalloissa sijaitseva piirikunta. Vuoden 2000 väestönlaskennan mukaan piirikunnan asukasluku on 40 523. Suurin kaupunki on piirikunnan keskus Garden City.
Liikenne.
Finneyn piirikuntaa halkovat itä–länsisuuntainen US Highway 50 sekä pohjois–eteläsuuntainen US Highway 83. Valtatiet risteävät Garden Cityssä. Kolmanneksi tärkein pääväylä on State Road 156, joka johtaa Garden Cityyn Great Bendistä.
Piirikunnan eteläosan halki virtaa Arkansasjoki, joka oli aiemmin tärkeä vesiliikenneväylä. Nykyisin vesiliikenne joella on mahdotonta.
Arkansasjokea seurailee myös vähäliikenteinen BNSF Railwayn rataosuus Dodge Citystä La Juntaan, Coloradoon. Rataosalla liikennöi päivittäin yksi henkilöjunapari, Amtrakin "Southwest Chief". Tavaraliikenne on hiljaista, ja muodostuu pääasiassa jakelu- ja keräilyjunista sekä hiilijunista. Garden City Western Railway hoitaa paikallista tavaraliikennettä Garden Cityn pohjois- ja luoteispuolella, ja hoitaa rahtiyhdysliikennettä BNSF Railwayn kanssa.
Piirikunnan tärkein lentoasema on Garden Cityn kaakkoispuolella sijaitseva Garden City Regional Airport.
Maantiede.
Yhdysvaltain väestönlaskentaviraston mukaan piirikunnan pinta-ala on 3 374 km², josta 2,0 km² (0.06%) on vettä.
Väestö.
Vuoden 2000 väestönlaskennan mukaan piirikunnassa asui 40 523 ihmistä 12 948 taloudessa. Perheitä on 9 749. Väestötiheys oli 12 hlöä/km². Asuntoja piirikunnassa oli 13 763, asuntojen keskimääräisen tiheyden ollessa 4 asuntoa/km². Piirikunnan asukkaista syntyperältään 69,05 % oli eurooppalaisia, 1,25 % afroamerikkalaisia, 0,96 % intiaaneja, 2,87 % aasialaisia ja 0,08 % Tyynenmeren saarilta. 2,80 % asukkaista kuului kahteen tai useampaan rotuun, ja 22,99 % kuului muihin rotuihin tai ryhmiin.
Talouksia oli 12 948, joista 46,0 % oli alle 18-vuotiaita lapsia. 59,8 % oli avioparien talouksia, 10,5 % yksinhuoltajaäitien talouksia, ja 24,7 % talouksista muodostui ihmisistä jotka eivät olleet sukua keskenään. Yhden hengen talouksia oli 19,6 %, ja 6,3 % talouksista oli yli 65-vuotiaiden talouksia. Keskimääräinen ruokakunnan koko oli 3,09 henkeä ja keskimääräinen perhekoko oli 3,55 henkeä.
Ikäjakauma.
Asukkaiden ikämediaani oli 28 vuotta. Jokaista sataa naista kohti piirikunnassa on 104.20 miestä. Jokaista sataa yli 18-vuotiasta naista kohti on 103.30 miestä.
Talouksien vuositulojen mediaani oli 38 474 USD, ja perheiden vuositulojen mediaani oli 42 839 USD. Miesten tulojen mediaani oli 29 948 USD ja naisten 21 510 USD. Piirikunnan vuositulojen keskiarvo asukasta kohti oli 15 377 USD.
14.20% piirikunnan väestöstä ja 10.00% perheistä elää köyhyysrajan alapuolella. Alle 18-vuotiaista 18.60% ja yli 65-vuotiaista 10.70% elää köyhyysrajan alapuolella.
Kaupungit ja kylät.
Kaupungit.
Kaupungit ja väkiluku vuoden 2004 ennusteen mukaan:
Alueet.
Finneyn piirikunta on jakautunut seitsemään alueeseen (township). Garden City katsotaan hallinnollisesti itsenäiseksi joten se on jätetty alueiden väestölaskennan ulkopuolelle.
KfW

KfW (alun perin , "jälleenrakentamisen luottolaitos") on saksalainen valtio-omisteinen pankkikonserni ja kehityspankki, jonka pääkonttori on Frankfurtissa. Pankki rahoittaa muun muassa yritysten ja teollisuuden ympäristönsuojeluinvestointeja ja neuvoo asiakkaitaan. Pankki toimii ensisijaisesti Saksan valtion hankkeiden edistäjänä. Tärkein asiakas on Saksan taloudellisen yhteistyön ja kehityksen ministeriö (BMZ) ja sen hankkeiden rahoitus. Myös monet muut Saksan ministeriöt sekä Euroopan unionin kehityshankkeet ovat KfW:n asiakkaita. 
KfW perustettiin vuonna 1948. Perustaminen liittyi toisen maailmansodan jälkeiseen Euroopan jälleenrakennusohjelmaan eli Marshall-apuun.
Vuonna 2016 Global Finance Magazine -aikakauslehti luokitteli KfW:n Saksan turvallisimmaksi pankiksi. Pankin tase oli vuoden 2015 lopussa 547,603 miljardia Yhdysvaltain dollaria (503,0 mrd. EUR) ja suurten luottoluokittajien antamat luottoluokitukset olivat AAA (Fitch), Aaa (Moody's) ja AAA (S&amp;P).
Hyvän luottoluokituksensa vuoksi kehityspankki saa kerätyksi edullista lainarahaa markkinoilta. Vuonna 2015 tällaista rahaa haettiin 4,3 miljardia euroa. Lisäksi KfW:n kehityspankki sai vuonna 2015 Saksan valtiolta yhteensä 2,2 miljardia euroa budjettirahaa. Pankki voi näin välittää suhteellisen matalakorkoisia luottoja edelleen omille luotonsaajilleen. Osa toiminnasta on Saksan kehitysaputoimintaa, jota ei peritä avunsaajilta takaisin. Pankki kertoi, että vuonna 2015 se ohjasi yhteensä 6,7 miljardia euroa (pääosin lainarahaa) maailmanlaajuisesti lähes 70 maahan ja kaikkiaan 307 eri hankkeeseen ja ohjelmaan. Noin 44 prosenttia sen budjetista meni Saharan eteläpuoleisen Afrikan kohteisiin.
Tatarstanin hallinnollinen jako

Tatarstanin tasavalta on paikallista itsehallintoa varten jaettu nykyisin 42 piiriin ja kahteen kaupunkipiirikuntaan. Kaupunkipiirikuntien keskuksina toimivien Kazanin ja Naberežnyje Tšelnyn lisäksi 12 muulla kaupungilla on tasavallan tasolla merkittävän kaupungin status, mutta ne kuuluvat kuitenkin oman piirihallintonsa alaisuuteen: Almetjevsk, Aznakajevo, Bavly, Bugulma, Buinsk, Jelabuga, Leninogorsk, Nižnekamsk, Nurlat, Tšistopol, Zainsk, Zelenodolsk.
Kunnallishallinon alemmalla tasolla piireihin sisältyy yhteensä 38 kaupunkikuntaa ja 914 maalaiskuntaa.
Entinen jako.
Tilanne ennen kunnallishallinnon uudistusta (tataarinkieliset nimet):
Hanna-Barbera

Hanna-Barbera Productions (tai pelkästään Hanna-Barbera) oli yhdysvaltalainen animaatioita tuottava yhtiö. Se toimi animaatioalalla vuosina 1957–2001. Sen yhdysvaltalainen tytäryhtiö lakkautettiin 2000-luvun ensikymmenellä. Turner Broadcastingin yhdistyttyä Warneriin Hanna-Barberasta tuli Warner Bros. Animationin tytäryhtiö, mutta lopulta Hanna-Barbera sulautettiin kokonaan WB Animationiin. Sen tunnetuimpia animaatiosarjoja olivat esimerkiksi "Kiviset ja Soraset", "Jetsonit" ja "Smurffit".
Historia.
Hanna-Barberan perustivat vuonna 1957 Metro-Goldwyn-Mayerille aikaisemmin työskennelleet animaatio-ohjaajat William Hanna ja Joseph Barbera sekä näytelmäelokuvien ohjaaja George Sidney, joka tuotti H-B Enterprises -nimellä elokuvia ja televisiomainoksia.
Metro-Goldwyn-Mayerin lakkautettua vuonna 1959 oman animaatiostudionsa H-B Enterprisesista tuli Hannan ja Barberan vakituinen työ, ja kolme vuotta myöhemmin yhtiön nimeksi muutettiin Hanna-Barbera Productions. Seuraavien kolmenkymmenen vuoden aikana Hanna-Barbera Productions tuotti useita animaatiosarjoja, kuten "Hakki-koira", "Kiviset ja Soraset", "Yogi-karhu", "Jetsonit", "Scooby-Doo", "Smurffit" ja "Dexterin laboratorio".
Vuonna 1991 Turner Broadcasting osti Hanna-Barbera-yhtiön omistukseensa, ja samalla William Hanna ja Joseph Barbera jäivät osittain eläkkeelle mutta olivat edelleen studion keskeisiä henkilöitä. 1990-luvun lopulla Turner Broadcasting muutti Hanna-Barberan tuottamaan pääasiassa uutta materiaalia omistamalleen televisiokanavalle Cartoon Networkille. Vuonna 1996 Time Warner osti Turner Broadcastingin, ja William Hannan kuoltua vuonna 2001 Hanna-Barbera yhdistyi Warner Bros. Animationiin ja Cartoon Network Studios otti animaatioiden tuottamisen haltuunsa. Joseph Barbera oli vielä Warner Bros. Animationin toiminnassa mukana aina kuolemaansa vuonna 2006 asti.
Hanna-Barberan piirrettyjä.
Hanna-Barberan tuotantoa 1950-luvulta 1990-luvulle.
2000-luku.
Warner Bros. Animationin tuottamat Hanna-Barberan sarjoihin pohjaavat tuotannot. Hanna-Barberan lakkauttamisen sen brändit jäivät Warner Brosille.
Hanna Partanen (ravitsemusterapeutti)

Hanna Reeta Partanen (s. 22. maaliskuuta 1979 Kuopio) on suomalainen ravitsemusterapeutti. Hän tuli suurelle yleisölle tutuksi MTV3-televisiokanavan "Olet mitä syöt" -ohjelmasta, jossa hän pyrki saamaan ylipainoisia ihmisiä noudattamaan terveellistä ruokavaliota.
Partanen on valmistunut Kuopion yliopiston kliinisen ravitsemustieteen laitokselta (nyk. yksikkö) terveystieteiden maisteriksi. Opiskeluaikana hän oli aktiivinen sekä Kuopion yliopiston ravitsemustieteen opiskelijayhdistys Retikka ry:ssä että Kuopion yliopiston ylioppilaskunnassa.
Partanen oli kokoomuksen ehdokkaana vuoden 2007 eduskuntavaaleissa, Pohjois-Savon vaalipiiristä.
Partanen on Benecol-tuotemerkin yhteistyökumppani.
SAP (yritys)

SAP SE () on saksalainen yritys, joka on Euroopan suurin ja maailman kolmanneksi suurin ohjelmistovalmistaja. SAP on maailman suurin yritysohjelmistojen valmistaja. SAP:n perusti viisi entistä IBM:n työntekijää Mannheimissa vuonna 1972. 
SAP on erikoistunut yritysten ERP- eli toiminnanohjausjärjestelmiin liittyviin tuotteisiin. Vuonna 2014 SAP osti Concur Technologies -yrityksen, minkä johdosta se kasvoi maailman toiseksi suurimmaksi pilvipalveluja tuottavaksi yrityksesi.
Yhdysvaltalainen Bill McDermott ja tanskalainen Jim Hagemann Snabe olivat yhdessä SAP:n toimitusjohtajia vuosina 2010–2014. McDermott toimi tämän jälkeen ainoana toimitusjohtajana, kun Snabe jätti yhtiön vuonna 2014. McDermottin aikana SAP oli aktiivinen yrityskaupoissa; Concur Technologiesin oston lisäksi suuriin kauppoihin lukeutuivat SuccessFactorsin ja Hybriksen hankinnat.
McDermott ilmoitti syksyllä 2019 ettei tulisi jatkamaan SAP:n johdossa. SAP jatkoi tämän jälkeen kahden toimitusjohtajan perinnettä nimittämällä yhtiön sisältä Christian Kleinin ja Jennifer Morganin uusiksi toimitusjohtajiksi.
The Adventures of Captain Kentucky

The Adventures of Captain Kentucky on Don Rosan vuosina 1979–1982 piirtämä supersankarisarjakuvan parodia.
Rosa alkoi piirtää sarjaa, kun "Louisville Times" -sanomalehden "Scene"-osion päätoimittaja Greg Johnson halusi kokeilla jonkun paikallisen sarjakuvataiteilijan strippimuotoisen sarjakuvan julkaisemista, ja otti yhteyttä Rosaan. Rosa halusi tehdä aikaisemman "The Pertwillaby Papers" -sarjakuvansa päähahmo Lancelot Pertwillabystä supersankarin, ja esitellä nopeasti etenevässä ja hauskassa sarjakuvassa paikallisia paikkoja ja henkilöitä.
Sarjakuvan ensimmäinen episodi ilmestyi lauantaina 6. elokuuta 1979 kaksirivisenä ja sunnuntaisarjan kokoisena. Sittemmin se ilmestyi kolme vuotta samalla paikalla. Sarjakuva muodostuu usean episodin pituisista seikkailuista, joissa päähenkilö Captain Kentucky taistelee kaikkea pahaa vastaan. Usein seikkailu kuitenkin päätyy epäonnistumiseen. Supervoimansa sankari oli saanut juomalla radioaktiivista jäteainetta. Episodista 120 lähtien hänellä on apunaan bassettikoira Captain Cleo. Captain Kentucky on viittaus Rosaan itseensä, ja Captain Cleo puolestaan viittaa Rosan silloiseen Cleo-nimiseen koiraan.
Sarjakuva ei ollut erityisen suosittu, ja Rosa tekikin sitä vain huvikseen. Huono palkka sai hänet kuitenkin kyllästymään sen tekemiseen, ja Rosa piirsikin 15. elokuuta 1982 sarjan viimeisen episodin. Sarjakuvaa julkaistiin myöhemmin myös "The Comic Reader" -fanzinessa ja Rosan kolmiosaisessa omakustannejulkaisuissa "The Captain Kentucky Collection".
Vuonna 2001 norjalainen pienkustantamo Gazette Bok julkaisi kaikki "The Adventures of Captain Kentucky" -episodit yhdessä kaikkien "The Pertwillaby Papers" -episodien kanssa nimellä "The Don Rosa Archives". Molemmat kirjat ovat saatavilla sekä norjaksi että englanniksi. Kirjoista julkaistiin myös erikoispainos, johon kuuluivat molemmat kirjat Rosan nimikirjoituksella ja julisteella, jossa Pertwillaby ja Captain Kentucky tapaavat toisensa ensimmäistä kertaa. Myös juliste on Rosan signeeraama ja siitä otettiin vain 150 painosta. Molempia kirjoja tilattiin myös Suomeen.
Sarjakuvan viimeisessä episodissa Captain Kentucky kuolee. Rosa piirsi sen jälkeen vielä yhden "Pertwillaby Papers" -episodin, jossa päähenkilö Lance herää unesta ja tajuaa nähneensä vain unta.
Haakon VII

Haakon VII (3. elokuuta 1872 – 21. syyskuuta 1957) oli Norjan kuningas vuosina 1905–1957. 
Suku.
Hän oli syntyjään Tanskan prinssi Carl. Hänen vanhempansa olivat Tanskan kuningas Fredrik VIII ja Ruotsin prinsessa Lovisa.
Prinssi Carl otti norjalaisen nimen Haakon, kun hänet valittiin uudelleen itsenäistyneen Norjan kuninkaaksi 18. marraskuuta 1905. 
Avioliitto ja lapset.
Hän avioitui vuonna 1896 serkkunsa, Ison-Britannian ja Irlannin prinsessa Maudin kanssa. Avioliitosta syntyi vuonna 1903 Tanskan prinssi Alexander, tuleva Norjan kruununprinssi Olav.
Kuningas.
Personaaliunionin hajottua Ruotsin ja Norjan välillä vuonna 1905 Norjassa järjestettiin kansanäänestys siitä, tuleeko maasta kuningaskunta vai tasavalta. Koska noin 80 prosenttia kansasta äänesti monarkian puolesta, suurkäräjät tarjosi Norjan kuninkaan kruunua prinssi Carlille 18. marraskuuta 1905. Saatuaan isoisänsä, Tanskan kuningas Kristian IX:n hyväksynnän Carlista tuli Norjan kuningas Haakon VII, ja hän seurasi Norjan kuninkaana Ruotsin Oskar II:ta, joka oli luopunut Norjan kruunusta jo lokakuussa. Kruunaus suoritettiin Nidarosin tuomiokirkossa Trondheimissa 22. kesäkuuta 1906. 
Haakon VII teki valtiovierailun Suomeen kesäkuun alussa 1928. Vierailun isäntänä toimi presidentti Lauri Kristian Relander.
Saksan miehitettyä Norjan vuonna 1940 kuningas Haakon siirtyi maanpakoon Lontooseen, mistä käsin hän toimi Saksan vastaisen toiminnan symbolina. Kuningas palasi maanpaosta vuonna 1945 natsi-Saksan kukistuttua.
Haakon VII kaatui 83-vuotiaana kylpyhuoneessaan vuonna 1955, minkä seurauksena hänen reisiluunsa murtui, ja hän joutui pyörätuoliin. Menetettyään liikuntakykynsä kuningas masentui, ja hänen tilansa huononi. Hän joutui luovuttamaan tehtäviään kruununprinssi Olaville. Kuningas Haakon VII kuoli 85-vuotiaana vuonna 1957, ja kruununprinssi Olav seurasi häntä valtaistuimelle Olavi V:nä.
Haakon VII:tä pidetään yhtenä merkittävimmistä ennen toista maailmansotaa vaikuttaneista norjalaisista johtajista. Hänen onnistui pitää vasta itsenäistynyt maansa yhtenäisenä epävakaissa poliittisissa olosuhteissa. Vuonna 1927 hän ilmoitti olevansa myös kommunistien kuningas. Näillä toimilla on ollut ratkaiseva merkitys Norjan poliittiselle tilanteelle sekä toisen maailmansodan aikana että sen jälkeen.
Simon Baron-Cohen

Simon Baron-Cohen (s. 15. elokuuta 1958 Lontoo) on brittiläinen kehityspsykopatologian ja kokeellisen psykologian professori sekä Cambridgen yliopiston alaisen autismin tutkimuskeskuksen johtaja. Baron-Cohen on tehnyt urauurtavaa tutkimusta autismin kirjon alalla. Vuonna 2004 ilmestyneessä teoksessaan "Olennainen ero" Baron-Cohen käsittelee miesten ja naisten aivojen erilaisuutta.
Hän on koomikko Sacha Baron Cohenin serkku.
Paljakan luonnonpuisto

Paljakan luonnonpuisto on luonnonsuojelualue Kainuussa. Se sijaitsee Hyrynsalmen ja Puolangan rajalla 384 m korkealla Paljakan vaaralla. Puisto perustettiin vuonna 1956, ja sen pinta-ala on 28 km². Viimeisin laajennus tehtiin vuonna 1992.
Alue on Kainuun vaaraerämaata ja metsä on suurimmaksi osaksi korkeaa, hyvin vanhaa kuusimetsää. Jotkin kuuset saattavat olla jopa 40 m korkeita. Puistossa kasvaa muualla Kainuussa harvinaisia kasvilajeja, muun muassa suurikukkainen, harvinainen orkidealaji tikankontti.
Huopaohdake

Huopaohdake ("Cirsium heterophyllum", aiemmin "C. helenioides") on asterikasveihin kuuluva Suomessa tavallinen ohdakelaji. Sitä on kutsuttu myös kansanomaisilla nimityksillä iso pensseli, maalarin suti, mäkiharja, partapensseli ja tervasuti.
Ulkonäkö.
Lehtien ulkonäkö vaihtelee, joskus ne ovat liuskaiset, joskus ehyet ja hyvin leveät. Tyvilehdet ovat kuitenkin aina ehyen kielimäisiä ja voivat kasvaa jopa puolimetrisiksi. Lehtien yläpinta on samean tummahkon vihreän värinen. Lehtien alapuolella on valkoisenharmaata karvaa. Kukinnot ovat sinipunaisia "puuterisuteja". Kasvi on 50–150 cm korkea. 
Kasvupaikka.
Huopaohdake on yleinen kosteilla, viljavilla paikoilla, tienpientareilla koko maassa. Sillä on syvällä kasvava vaakasuora juuri, johon maanmuokkauskoneet eivät yllä ja jonka avulla se leviää.
Risteytyminen.
Huopaohdake voi risteytyä Etelä-Suomessa keltaohdakkeen ("Cirsium oleraceum") ja Etelä- ja Keski-Suomessa suo-ohdakkeen ("Cirsium palustre") kanssa.
Levinneisyys.
Huopaohdaketta tavataan Suomessa, Ruotsissa, Norjassa, Skotlannissa ja Venäjällä.
Ruutakasvit

Ruutakasvit (Rutaceae) on Sapindales-lahkoon kuuluva heimo. Heimoon kuuluu noin 900 lajia, jotka jaetaan noin 160 sukuun. Niiden koot vaihtelevat pensaista puihin. Heimoon kuuluu useita hedelmäpuina viljeltyjä lajeja, kuten sitrushedelmiä tuottavat sitruspuut ("Citrus").
Tuntomerkit.
Ruutakasvien tuoksu johtuu niiden sisältämistä furanokumariineista ja limonoideista. Puuaines on usein fluoresoivaa. Lehdet sijaitsevat usein vastakkaisesti ja ovat tavallisesti kerrannaisia, ja lehdykät ovat ehyt-, nyhä- tai harvemmin sahalaitaisia ja tavallisesti rauhaspilkkuisia. Kukat ovat usein kaksineuvoisia, 3–5-lukuisia ja sijaitsevat viuhkomaisissa kukinnoissa. Kukissa on yhdis- tai erilehtinen verhiö, tavallisesti neljä tai viisi terälehteä (teriö voi puuttuakin ja voi joskus olla yhdislehtinen) ja kukat ovat voimakastuoksuisia. Hetiö on kaksikiehkurainen ja palhot ovat enemmän tai vähemmän litteitä. Pohjuskehrä on huomiota herättävä ja sijaitsee sikiäimen tyvellä. Sikiäin on yksi-, muutama- tai monilehtinen ja enemmän tai vähemmän yhteenkasvanut, se sijaitsee joskus gynoforin päässä. Vartalo kiinnittyy sikiäimen tyveen ja sen päässä on laajentunut luotti. Kussakin emilehdessä on yksi tai kaksi siemenaihetta. Hedelmä on ruutakasveilla vaihteleva, monilla lajeilla hedelmäseinä eli perikarppi on rauhasten pilkuttama ja/tai hedelmä voi olla kuiva, syvään liuskainen ja avautuva. Siemen on tavallisesti vailla endospermiä ja alkio on tavallisesti suora.
Levinneisyys.
Heimo on levinnyt laajalle, enimmäkseen tropiikkiin.
Luokittelu.
Heimon 161 sukua sisältää 2070 lajia ja neljä alaheimoa:
1. Cneoroideae-alaheimon kasvit ovat puuvartisia. Kukissa on tavallisesti neljä tai viisi hedettä, ja litteiden palhojen tyvellä on lisäkkeet. Erillisiä emejä on 1–5. Hedelmä on kota, siivellinen luumarja tai tuppilo. Alaheimo kasvaa tropiikissa Pohjois-Australiaa myöten ja Välimerenmaissa, ja siinä on seitsemän sukua ja 35 lajia. Suurin suku on 20-lajinen "Spathelia".
2. Myös alaheimon Amyridoideae kasvit ovat puuvartisia. Se käsittää 113 sukua ja 1740 lajia trooppisessa vyöhykkeessä; jokunen laji kasvaa lauhkeilla alueilla. Runsaslajisimmat suvut ovat "Melicope" (235 lajia), limopuut ("Zanthoxylum", 225 lajia), bukot ("Agathosma", yli 150 lajia), "Boronia" (150 lajia), pistoslehdet ("Vepris", 80 lajia), "Acronychia" (48 lajia), "Conchocarpus" (45 lajia) ja lehakit ("Zieria", 45 lajia).
3. Alaheimossa Rutoideae on monivuotisia ruohoja, pensaita ja joitakin puita. Sukuja on seitsemän ja lajeja 87. Niistä enemmistö kuuluu "Haplophyllum"-sukuun, jossa on 66 lajia. Alaheimo kasvaa pohjoisessa lauhkeassa vyöhykkeessä ja tropiikissa; joitakin lajeja on eteläisessä Afrikassa, Etelä-Amerikasta alaheimo puuttuu.
4. Aurantioideae-alaheimoon kuuluu pensaita ja puita 26 suvussa. Lajeja on kaikkiaan 206, niistä 50 suvussa "Glycosmis", 40 suvussa "Amyris" ja 30 sitruspuiden ("Citrus") suvussa. Alaheimo on kotoisin Etelä-Aasiasta, Tyynenmeren alueelta ja Afrikasta.
Suvut.
Risteymäsuvut:
Shallow Water

Shallow Water on kylä Scottin piirikunnan eteläosassa läntisessä Kansasissa Yhdysvalloissa. Se sijaitsee Scott Cityn ja Garden Cityn välisen valtatien varrella, ja on Garden City Western Railwayn pohjoinen päätepiste. 
Shallow Wateriin perustettiin postitoimisto 13. tammikuuta 1913, ja suljettiin 31. lokakuuta 1957. Alun perin Garden City, Gulf &amp; Northern Railwayn rakentama rautatielinja kaupunkiin valmistui 1909, ja ensimmäinen matkustajajuna saapui kaupunkiin 30. joulukuuta.
Ernst-Happel-Stadion

Ernst-Happel-Stadion Wienissä on Itävallan suurin stadion. Rakentaminen aloitettiin vuonna 1929 ja saatiin päätökseen kaksi vuotta myöhemmin. Aikaisemmin nimellä "Praterstadion" tunnettu stadion nimettiin vuonna 1992 uudelleen itävaltalaisen jalkapallosuuruuden Ernst Happelin mukaan. Stadionia laajennettiin jalkapallon vuoden 2008 Euroopan-mestaruuskilpailuihin siten, että yleisökapasiteetiksi tuli 53 008.
Itävallan jalkapallomaajoukkue pelaa suurimman osan kotiotteluistaan stadionilla. Stadion ei ole varsinaisesti minkään seurajoukkueen kotikenttä. Siellä on kuitenkin viime vuosina pelattu joitakin Rapid Wienin ja Austria Wienin välisiä paikallisotteluita. Lisäksi Rapid pelasi syksyllä 2005 Mestarien liigan ottelunsa stadionilla.
Kuopion yliopiston ylioppilaskunta

Kuopion yliopiston ylioppilaskunta (KYY) oli toiminnassa vuosina 1972–2009. Ylioppilaskunnan nimi oli alkuvuosina Kuopion korkeakoulun ylioppilaskunta (Kukko). Ylioppilaskunnan virallinen vuosipäivä oli 19. syyskuuta.
Kuopion yliopiston ylioppilaskunta lakkasi Joensuun yliopiston ylioppilaskunnan (JoYY) ja emoyliopistojensa tavoin olemasta vuoden 2010 alussa, kun uusi Itä-Suomen yliopisto ja Itä-Suomen yliopiston ylioppilaskunta (ISYY) aloittivat virallisesti.
Toiminta.
Ylioppilaskunnan ylin päätävä elin oli 25-jäseninen edustajisto, joka valittiin parittomien vuosien marraskuun alussa pidettävin vaalein kaksivuotiskaudeksi. Edustajisto valitsi vuosittain hallituksen hoitamaan ylioppilaskunnan toimintaa. Ylioppilaskunnan hallituksessa oli puheenjohtajan lisäksi 5-8 jäsentä. Ylioppilaskunnan sääntöjen mukaan hallituksessa tuli olla koulutuspoliittisista, sosiaalipoliittisista, kansainvälisistä ja vapaa-ajan asioista vastaavat jäsenet. Vuosittaisen toiminnan linjat ja talous määriteltiin toimintasuunnitelmassa ja talousarviossa, jotka edustajisto vahvistaa. KYY:llä oli kymmenen työntekijää ja sen liikevaihto oli hiukan alle puoli miljoonaa euroa vuodessa.
Ylioppilaskunta julkaisi omaa lehteä, Kuopion ylioppilaslehti Stimulusta. Ylioppilaskunta omisti KYY-yhtiöt Oy:n, joka aloitti toimintansa vuonna 2003 ja ajettiin alas 2007. Ylioppilaskunta valitsi vuosittain Uitettavan proffan, joka paljastettiin vapunaattona Kuopion torilla, jossa hänet heitetään uimaan Velj'mies-patsaan altaaseen. Proffa on heitetty altaaseen vuodesta 1974.
Ylioppilaskunnan jäsenmaksu oli 109 euroa.
Tunnus ja merkit.
Kuopion yliopiston ylioppilaskunnan värit olivat musta ja savonkeltainen. Värit näkyvät ylioppilaskunnan virallisessa tunnuksessa, kunta- ja kunnianauhassa, pöytästandaarissa ja lipuissa. Ylioppilaskunnan tunnus on punottu keltamustanauha, joka kulkee ylioppilaslakin kuvun valkoisen osan poikki. Nauhan saa osallistuttuaan sivistykseen vihkimiseen vapun aattona. Lakissa pidetään kuitenkin lyyraa. 
Ylioppilaskunnan lyhenteestä KYY:sta ylioppilaskunta on ottanut käärmeen merkikseen lippuihin ja ylioppilaskunnan kunniamerkkeihin. Ylioppilaskunnan merkkejä ovat kunnia-, ansio-, hallituksen- ja pienoismerkki. Ylioppilaskunnan lippuja ovat salkolippu, kulkuelippu ja isännänviiri.
Kerhot.
Ylioppilaskunnan sääntömääräiset kerhot olivat:
Ylioppilaskunnassa toimivat lisäksi seuraavat kerhot:
Garden Cityn lentoasema

Garden Cityn lentoasema on julkinen lentoasema 13 kilometriä kaakkoon Garden Cityn kaupungista Finneyn piirikunnassa läntisessä Kansasissa.
Lentokentällä on kaksi kiitotietä. Kenttää käytetään pääasiassa yleisilmailutarkoituksiin, mutta myös kaupalliset lentoyhtiöt liikennöivät kentälle.
Lentoyhtiöt.
Garden Cityyn liikennöivät kaupalliset lentoyhtiöt (suluissa määränpäät):
Ramachandran-kuvaaja

Ramachandran-kuvaaja (eli Ramachandran-diagrammi, phi-psi-kuvaaja tai kiertokulmadiagrammi) kuvaa proteiinin pääketjun φ (phi)-kiertokulmia ψ (psi)-kiertokulmiin nähden. Kuvaajan x-akselilla on φ-kulmat ja y-akselilla ψ-kulmat. Kuvaajan kehitti intialainen Gopalasamudram Narayana Ramachandran.
Ramachandran-kuvaajasta nähdään esimerkiksi proteiinin sisältämiä sekundäärirakenteita, sillä eri sekundäärirakenteet (alfa-kierre ja beta-laskos) sijoittuvat eri kohtiin Ramachandran -kuvaajaa. Kuvaajan avulla voidaan myös arvioida kolmiulotteisesti mallinnetun proteiinimallin onnistuneisuutta. 
Eri aminohapot näkyvät Ramachandran-kuvaajassa eri tavalla rakenne-erojensa vuoksi. Pienimpien aminohappojen glysiinin ja alaniinin lyhyillä sivuketjuilla on suuri kiertymismahdollisuus, ja niiden sijoittuminen Ramachandran kuvaajassa vaihtelee. Proliini taas on konservatiivisin sijoittumisessaan kuvaajaan.
WHL

Western Hockey League eli WHL oli vuosina 1952–1974 pelattu jääkiekkosarja. WHL syntyi Pacific Coast Hockey Leaguen ja Western Canada Senior Hockey Leaguen yhdistyttyä. 
WHL laajeni nopeasti Yhdysvaltojen länsirannikon suuriin kaupunkeihin kuten Los Angelesiin ja San Franciscoon. WHL:n laajeneminen aiheutti pelkoa National Hockey Leaguessa, ja tästä seurasikin vuonna 1966 NHL:n suuri laajennus.
Vuonna 1974 WHL ei pystynyt enää kilpailemaan NHL-liigaa sekä uutta World Hockey Association -liigaa vastaan ja joutui lopettamaan toimintansa.